Să recapitulăm, scurt, cum stăm cu notificarea protestelor în București: un cetățean a notificat un protest din martie și până în decembrie, între orele 10.00 – 22.00 în fața sediilor PSD, ALDE, Primăria Capitalei și Universitate (zona fântâni). Se pare că, deși nu îi vedem, zilnic, cinci oameni, stau în aceste locuri si protestează.

Notificarea domnului, formulată foarte evaziv altfel (mai multe detalii în articolul de aici), menționează că cedează locația din Kiseleff către SC CARROM. Locația este chiar sediul PSD. Drept pentru care am făcut o cerere de informații publice pentru a vedea cine și de ce protestează în ușă la domnul Dragnea.

SC CARROM s-a dovedit a fi Societatea Română De Caritate – CARROM. Pe notificarea acestui ONG, căci da, este un ONG – Asociație de revoluționari, scrie: între 23 iunie 2017 – 23 decembrie 2017, între orele 10.00 – 20.00, protest la sediul PSD din Șoseaua Kiseleff, „pe trotuar în fața sediu, între porțile de acces”. La număr de participanți sunt trecute 50 de persoane. Să fie un pic și mai limpede: deși nu îi vedem, 50 de oameni stau zilnic, până în decembrie, în fața sediului PSD, din zori până în seară:

Persoana de contact este chiar Președintele organizației SRC CARROM – doamna Iuliana Starcz. Cine este doamna Iuliana Starcz? Este poziția 58 pe lista PSD – ALDE pentru Consiliul General la alegerile din 2016 – articol complet aici. Sigur, faptul că a fost/este membru al PSD/ALDE nu anulează dreptul la protest. Dar faptul că azi, ca și ieri și tot așa nu a fost picior de protestatar în fața sediul PSD, asta în timp ce oricine notifică protest în poarta PSD se lovește de imposibilitatea de a protesta, pentru că există protestul notificat de SRC CARROM, ne indică nouă că doamna Starcz s-ar putea să fie doar un umil și supus membru de partid, la dispoziția Viceprimarului Bădulescu și a Primarului Firea.

Cu ocazia acestor notificări, Primăria Capitalei a găsit și instrumentele de a călători în timp. Cel puțin birocratic. Adică: cererea SRC CARROM a fost înregistrată pe 19.06.2017, în timp ce domnul care protestează de zor la PMB, ALDE și fântâna de la Universitate a anunțat că renunță la protestul din fața sediului PSD încă din 06.04.2017. Sigur, există posibilitatea ca domna Starcz să se fi întâlnit cu protestatarii la sediul PSD prin luna aprilie, i-a venit ideea de a protesta și ea până în decembrie, dar s-a luat cu altele și a uitat să depună. Sau poate s-or fi întâlnit la vreun sediu PSD, cine știe. Oricum, eu găsesc un pic bizară această cronologie (cu atât mai mult cu cât chiar eu am rugat un cetățean să ne ajute cu suspendarea unui protest și de obicei aceste lucruri se întâmplă foarte alert; la care adaug argumentul gravității situației – dacă tot vrea să protesteze până în decembrie, e clar că e o situație extremă – cum și-a permis să piardă două luni din perioada în care ar fi putut protesta?).

Am încercat să o sun pe doamna protestatară - singurul număr de telefon este unul de telefon fix, pe o pagină www.carte-telefoane.info. Nu au răspuns niciodată, deși am insistat. Nu am găsit pagină web a organizației, pagină de facebook sau vreo activitate care să fi lăsat vreo urmă în online.

Acum trebuie să mai căutăm omul care protestează zilnic la PMB, la ALDE (cine ar vrea să protesteze în fața partidului 5,62%?!) și la fântâni la Universitate. Iar domnului Bădulescu, care a semnat această notificare, și primarului Firea, care probabil a achiesat la acest artificiu (deși nu vrea să își pună ea semnătura pe un document care duce la abuz în ceea ce privește Legea Adunărilor Publice, drept pentru care i-a delegat vicelui această sarcină) le urez multă înțelepciune și răbdare cu noi. Aceste măsuri abuzive, acești pumni în gura cetățenilor nemulțumiți de guvernarea locală nu fac altceva decât să ne îndârjească.